《题刘文周愚直斋》
元代·郭钰

先生结屋龙湖上，大书愚直悬斋榜。松风夜挟秋声高，山雨晴斋湖水长。

一窗灯火闻书声，洞视太古凝幽情。商周以前足人物，仪秦而下非功名。

古人今人各如此，先生意向知何似。高风谁学柳士师，夜雨闭门鲁男子。

先生长笑心自閒，葛巾草服开松关。宝珠光燄照云水，好诗题遍龙湖山。

我游梁楚号狂客，饮酒呼卢都不择。凤兮凤兮歌思哀，老去人间拘小节。

甚欲相从读旧书，何时下榻容安居。是是非非吐心胆，先生真是古之愚。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。